[{"text_idx": "#000000", "text": "Lehendakari Agirre Etorbideko zuhaitzen mozketaren aurkako manifestaldia izango da ostegunean"}, {"text_idx": "#000001", "text": "Bilboko Udalak etorbideko zuhaitzen mozketarekin jarraitzea aurreikusi du, honen aurrean Stop Tala Deusto auzo-mugimenduak hainbat egitasmo antolatu ditu, ostegunean egingo den manifestazioa barne."}, {"text_idx": "#000002", "text": "Lehendakari Agirre Etorbidea berriztatzeko planaren bigarren fasean, dagoeneko bota diren 60 zuhaitzen beste hainbeste mozteko asmoa du udalak. Auzo-mugimenduak udalaren kontraesanak salatu ditu, berriztapen honen xedea auzoko zuhaitz eta landaredia babestea bada ere, tamaina eta kopuru urriagoko zuhaitzak landatuko baitira etorbidean. Etorbidean zutik jarraitzen duten zuhaitzak moztearen zergatia segurtasun kezkak direla azaldu du udalak, egoera txarrean eta sustrai ahulekin zeudela esanez. Stop Tala Deustoko kideek bestalde, biologia eta hiriko arboladietan hainbat adituren testigantzak bildu dituzte, zuhaitzak egoera onean zeudela baieztatzen dutenak. Marta Fernanz auzo-mugimenduko bozeramaileak udalaren gardentasun falta salatu du, udalak ez baitie zuhaitzen egoeraren espedientea erraztu, hau publikoa izanda."}, {"text_idx": "#000003", "text": "Stop Tala Deustok egoeraren aurrean udaleko kideekin bilkura bat egitea ezinezkoa izan dela salatu dute. Juan Mari Aburto alkateari hauteskunde-ekintza batean eginiko hurbilketa batean, honek Deustun errepresentazio nahikorik ez zutela eta, haien eskaerak kontuan hartzeko haina babesik ez zutela helarazi zien plataformako kideei. Hirigintza eta plangintza estrategikoen zinegotzia den Asier Abaunza, zein alkatearekin elkarrizketatzeko bestelako saiakerak alferrikoak izan zaizkie, bai aurrez-aurre, zein irrati bidez. Ingurumeneko Fiskaltzaren aurrean ere ezarri zuten eskaera uztailean, baina udalaren plangintzaren aurrean ezin ezer egin daitekeela helarazi zien erakundeak, etorbideko zumarrak espezie babestuak ez direla argudiatuz."}, {"text_idx": "#000005", "text": "Ostegun honetan ere Bilboko hiritarrei deitura egin zaie Lehendakari Agirre Etorbidean, zuhaitzen mozketa salatu eta udalak hiritarren eskaerak entzun ditzan eskatzeko."}]